Tukuma ezers

Tukuma ezers jeb Tukuma dzirnavu ezers, arī saukts par Slocenes sprostezeru bija aptuveni 0,43 km2 liels un 2,1 km garš ezers, kas kalpoja arī kā Latvijas Aviācijas pulka lidlauks Tukumā. Ezers bija uz Slocenes upes mākslīgi uzpludināta ūdenstilpe, kas atradās uz dienvidiem no Tukuma pilsētas centra un dzelzceļa līnijas Torņakalns—Tukums II.

 Vēsture 

Otrā pasaules kara laikā sabombardētais ūdens aizsprosts tika likvidēts, un ezeru nosusināja 1947. gadā. Ezers bija pilsētas rota un viena no populārākajām pilsētnieku atpūtas vietām. Kā liecina pastkartes, tad tieši dēļ ezera sauklis “Uz Tukumu pēc smukuma!” kļuva populārs. Mūsdienās tā vietā atrodas dūksnainas pļavas.

 Lidlauks 

Tukuma ezera lidlauku uzbūvēja un sponsorēja Tukuma pilsētas dome, un Latvijas amatniecības kamera uzbūvēja pirmo angāru un darbnīcu. Uzbūvējot lidlauku, sasalušo Tukuma ezeru sāka izmantot Latvijas Aviācijas pulks aviācijas vajadzībām. 1936. gada 19. jūlijā lidlaukā tika rīkoti aviācijas svētki. 1936. gada 27. septembrī Tukuma ezers kalpoja kā pirmais pieturas punkts pirmajās sacensībās "Lidojums apkārt Latvijai". 1937. gada 26. septembrī un 1938. gada 1. oktobrī Tukuma ezers atkal bija pieturas punkts konkursam "Lidojums apkārt Latvijai". 1939. gadā Tukuma ezers beidza darboties kā lidlauks, jo tika uzbūvēts vēl viens lidlauks blakus Tukumam. Iespējams, ka arī hidroplāni bāzējās šeit.

 Negadījumi un incidenti 
1935. gada 12. aprīlī lidmašīnas Airco DH.9A un Martinsyde A.D.C.1 sadūrās, braucot pa aizsalušā Tukuma ezera virsmu.

 Atjaunošanas plāni 
Ideja par ezera atjaunošanu radās 1980. gadu beigās. 1990. gadā izstrādāja ezera atjaunošanas projektu, kas paredzēja to atjaunot divās kārtās, pirmajā kārtā uzpludinot aptuveni astoņus hektārus, bet otrajā kārtā — 35 hektārus. 2009. gadā pašvaldība rīkoja zemes nomas tiesību izsoli, kuras uzvarētājam par saviem līdzekļiem bija jāierīko ezers. 2023. gadā plānoja veikt ezera atjaunošanas iespējamības un Slocenes upes hidroloģiskā režīma izpēti, taču uzskatīja, ka ezeru pilnībā atjaunot vairs nav iespējams, jo tad applūdīšot 1970. gados izveidotā Lauktehnikas dzīvojamā apbūve, tāpēc ezera atjaunošanas plāni samazināti līdz atsevišķu dīķu rakšanai posmā no Jelgavas ielas līdz gājēju tiltam pār dzelzceļu.

Pašlaik Tukuma novada teritorijas plānojums paredz daļēji apbūvēt agrākā Tukuma ezera teritoriju.

 Atsauces 

Kategorija:Tukums
Kategorija:Lidostas Latvijā
Kategorija:Tukuma novada ezeri
Kategorija:Latvijas ezeri
Kategorija:Izzudušie ezeri
Kategorija:Latvijas dzirnavezeri